Folketing
2005-01-13

Og så kan vi jo heller ikke nu lade være med at fæstne os ved, at det altså har kostet 150 mio. kr. at gennemføre. Det Radikale Venstre tror på det kommunale selvstyre, og det var godt at høre socialministeren under den tidligere forespørgsel her i dag sige, at det kommunale selvstyre betyder, at der ikke skal komme et diktat fra Folketinget. Det Radikale Venstre mener, at de her regler om frit valg fjerner de kommunale frihedsgrader. Når man læser reglerne i den her informationsbrochure, er det jo lige før, man sidder og forventer, at der nu kommer et tekstforslag til, hvad der skal stå i den. Lad dog kommunerne selv finde ud af sådan noget. Så alt i alt mener vi, at de her regler bekræfter, at de oprindelige regler om frit valg var statslig styring, og vi mener, at de bekræfter, at det var et diktat fra Folketinget til kommunerne, og derfor er vi inderligt imod dem. (Kort bemærkning).